google/wiki40b huggingface dataset:
Slaget ved Rhode Island

Bakgrunn

Den franske admiralen Charles Hector ankom sommeren 1778 med en flåte med infanteriforsterkninger til krigen. Siden han ikke kunne krysse sandbankene inn i havnen til New York City, bestemte franske og amerikanske ledere seg for å sette de franske styrkene inn i Rhode Island for å kaste ut britene der. Strategisk ville dette åpne Narrangansett Bay for amerikanske og franske styrker og nekte britene adgang. John Sullivan ble satt til å lede denne offensiven.
På Adquidneck Island var der amerikanske og britiske styrker som forble i en stillstand. Oberst Christopher Greene hadde ansvaret for å samle Rhode Islands bidrag til den kontinentale arméen, men slet med å oppfylle sine forpliktelser. Resultatet var at general Sullivan måtte samle sin styrke fra forskjellige kilder. Nesten hele Rhode Islands milits ble sammenkalt og ledet av William West, og styrker fra Massachusetts og New Hampshire ble sammenkalt sammen med kontinentalt artilleri for å supplere de forventede franske styrkene.
General George Washington sendte generalene Nathanael Greene og Lafayette for å støtte Sullivan i hans forsøk på å organisere hæren sin, men det har senere blitt foreslått at Washington var bekymret for Sullivans evne til å ta avgjørelser.

Opptakt

Da amerikanernes intensjoner ble klar, bestemte general Robert Pigot seg for å sette ut sine styrker i en defensiv posisjon i og rundt Newport. Han bestemte seg også for å flytte nesten alle husdyr inn i byen, jevne frukthager og hus med jorden slik at de hadde en klar skuddlinje og å ødelegge vogner.
Den kontinentale arméens planer for offensiver fikk et tilbakeslag 10. august da Hectors flåte lettet anker og forlot Rhode Island etter at de kom innenfor synsvidden til landingssonen. Sullivans amerikanske styrker hadde gått i land før ham, men styrken var for liten til å beseire de britiske forsvarslinjene.
En kraftig storm traff området og jevnet kornåkrene den 11. og 12. august. Dette styrket det finansielle tapet innbyggerne på Rhode Island led som et resultat av krigen. Etter at de ble tørre etter stormen, begynte de amerikanske styrkene å sette i verk beleiringen av Newport.
Da Hector og hans flåte ankom den 20. august, var skipene hardt skadet etter stormen. Hector bestemte seg igjen for å vente med ilandsettingen av infanteristyrkene og valgte i stedet å seile til Boston for å reparere skipene. Nedtrykt av denne vendingen sendte Sullivan Lafayette til Boston for å få de franske styrkene til å komme tilbake til slagmarken. Hector og Lafayette møtte kraftig kritikk i Boston, og Lafayette bemerket at «jeg er mer i fiendtlig område i de amerikanske linjene enn da jeg nærmet meg de britiske linjene i Newport».
Samtidig kom nyheter om at britene hadde sendt etter forsterkninger.
Sullivan forandret sine planer den 28. august på grunn av styrkeforholdene mellom styrkene. I skjul av mørket ble amerikanske tropper flyttet fra beleiringsposisjonene til defensive posisjoner nord på øya rundt Butt's Hill.
Canadas liberale parti

Canadas liberale parti (Liberal Party of Canada) er et liberalt politisk parti i Canada grunnlagt i 1867. Partiet bruker selv betegnelsen sosialliberalt parti og står for et fritt marked kombinert med en sterk velferdsstat. Partiet omtales som et big tent-parti som favner et bredt spekter av velgerne.

Historie

Partiet tapte etter tretten år regjeringsmakten ved valgene i februar 2006. Etter dette valget gikk partilederen Paul Martin av og Bill Graham fungerte som partileder fram til valget av Stéphane Dion i desember 2006.
Forbindelsen mellom Liberal Party of Canada og de liberale partiene i provinsene og territoriene varierer. De fleste provinspartiene er lokalavdelinger av det føderale partiet, men i Ontario, Alberta, Britisk Columbia og Quebec er de separate partier. Partiene i de to første provinsene ligger nært det føderale partiet ideologisk, mens i de to siste ligger provinspartiene mer til høyre. I tillegg har mange medlemmene  Saskatchewan-avdelingen gått over til Saskatchewan Party.
Sandnes svømme- og livredningsklubb

Sandnes Svømme- og Livredningsklubb (stiftet 15. august 1927) er en svømmeklubb fra Sandnes med rundt 700 medlemmer, hvorav ca 80-100 konkurransesvømmere. I tillegg til konkurransesvømming og driver klubben en stor svømmeskole for barn basert på Norges Svømmeskole. Svømmekurs for voksne arrangeres ut fra tilgjengelig kapasitet i svømmehaller.
Svømmeren Linda Skar representerte tidligere denne klubben og hadde en tid norgesrekorden på 50 m fri i både langbane og kortbane.
Elitetrenere i klubben i 2013 er Helge Ihle og Ivar Flaten.
Bombingen av Nyhavna

Bombingen av Nyhavna var et bombeangrep som skjedde på lørdag den 24. juli 1943, under andre verdenskrig, da 41 amerikanske B-17 Flying Fortress-fly slapp til sammen 316 bomber over den tyske ubåtbunkeren Dora på Nyhavna i Trondheim. Bombeangrepet skjedde ikke så lenge etter at Dora 1 ble ferdigstilt. Bombingen av Nyhavna var det eneste bombeangrepet i Trondheim under andre verdenskrig.

Ubåtbunkeren Dora

Byggingen av ubåtbunkeren Dora 1, som var hovedmålet for bombeangrepet, startet høsten 1941, den skulle bli Nord-Europas største marinebase. Bunkeren hadde plass til 16 ubåter. Den hadde et 3,5 meter tykt tak og 3 meter tykke vegger. Dora 1 ble ferdigstilt i juli 1943, Dora 2 ble aldri ferdigstilt.

Bombeangrepet

Den 24. juli 1943 lettet 309 amerikanske B-17 Flying Fortress-fly fra Storbritannia. Tyskerne iverksatte flyalarmen klokka 13.37, før de startet å røyklegge hele byen. Amerikanerne kom inn over Hitra og ble beskutt fra Tarva, før de kom inn over Trondheim i 7000 meters høyde. Tett tåke lå rundt byen, kun Munkholmen, radiomastene på Tyholt og den store krana på Nyhavna var synlige. Likevel var konturene så klare at angrepet ikke ble hindret av tåken. Klokka 14.14 ble luftangrepet mot Dora innledet. 41 fly fløy over Nyhavna og slapp til sammen 316 bomber som hver veide 250 kilo. Tåkeleggingen av byen førte til at de tyske luftvernsbatteriene ble blindet, kun batteriene på Munkholmen og Ladehammeren hadde sikt. 11 tyske jagerfly lettet fra Lade flyplass, men også disse ble hindret av tåken over byen. Alle de 41 flyene returnerte til Storbritannia med kun noen mindre skader.
Bombene førte til store skader på området rundt Nyhavna og Ladehammeren. Verkstedene på Ladehammerkaia og Kriegsmarineverft Drontheims hovedkvarter ble ødelagt og skadet. 43 av bombene traff sivile områder. Enkelte bomber falt så langt øst som til Bromstad og Charlottenlund, og boligstrøk blant annet på Lade ble hardt skadet under angrepet. Gassverket på Lademoen ble totalskadet av bombene. 35 tyskere og 8 norske sivile mistet livet i angrepet, i tillegg ble 5 danske og to nederlandske arbeidere drept i angrepet eller døde av skader i etterkant. Ved havna ble en slepebåt og en ubåt senket, og en tysk jager ble skadet. Dora, som var hovedmålet under angrepet, fikk likevel ingen betydelige skader.

Planlagt angrep i 1944

Året etter, den 22. november 1944 lettet 171 britiske Lancaster bombefly fra Royal Air Force og fløy i retning Trondheim. Før det planlagte angrepet var tyskerne forberedt, og de røykla byen denne gangen også. RAF fikk ikke tillatelse til å bombe hvis de ikke kunne se målet under seg, og alle de 171 flyene måtte snu over Hitra.
Hovedmålene for angrepet var fra Marienborg til Høvringen, Ilsvika, Skansen, Brattøra, Nyhavna (med Dora) og Lade (med Lade flyplass) og fra Leangen til Bromstad. Noen få områder skulle ikke bombes, disse var Nidarosdomen og Erkebispegården, Stiftsgården, Ila kirke og sykehuset på Strinda. Hele Trondheim, som hovedsakelig besto av trehus, ville mest sannsynlig blitt jevnet med jorden hvis bombeangrepet hadde blitt utført.
Tian'e

Tian'e (kinesisk: 天峨县; pinyin: Tiān'é Xiàn) er et fylke i den autonome region Guangxi i Folkerepublikken Kina. Det er understilt byprefekturet Hechi.
I 1999 var befolkningen på 140 661 innbyggere.
Årets friidrettsutøver i Europa

Årets friidrettsutøver i Europa (engelsk: European Athlete of the Year Trophy) er en årlig pris som tildeles europeiske utøvere innen friidrett, herunder også gateløp og terrengløp. Tildelingen har vært organisert av det europeiske friidrettsforbundet (EAA) siden 1993.
Hvert år nomineres et utvalg av de beste europeiske utøverne fra hver friidrettsøvelse, med mest vekt på innsatsen i årets mesterskap. Bare unntaksvis vil mer enn én utøver per øvelse bli nominert. Utøvere som er dømt til utestengelse fra idrett i to år eller mer på grunn av bruk av doping er diskvalifisert fra tildelingen. Via EAAs nettsider kan fans, media og medlemmer av den nasjonale medlemsforbundene stemme på fem mannlige og fem kvinnelige utøvere fra listen over nominerte. Et eget ekspertpanel avlegger også stemmer. Stemmene fra hver av disse fire gruppene utgjør 25 % av utøvernes totale poengsum.
Fra 2007 ble European Athletics Rising Star of the Year Award lagt til som pris for utøvere under 23 år. Prisen ble satt opp for å hedre yngre utøvere på deres vei til seniorutøvere. Det er prestasjoner under U20-EM i friidrett og Ungdoms-OL.
Plymouth (bil)

Plymouth var et amerikansk bilmerke fra Chrysler, i handelen fra 1928 til 2001.
I 1936 starta Robert Hesselberg-Meyer opp produksjon av Plymouth, på lisens fra Chrysler Corporation, i den tidligere bilfabrikken til Scania Vabis på Kambo. Til Moss kom bildeler i store trekasser frå USA, der de ble satt sammen til ferdige biler.
I mye av perioden det var i salg var Plymouth det tredje største merket i USA, etter Chevrolet og Ford, men hadde en nedgangsperiode tidlig på 1960-tallet.  Det gikk bedre på 1970-tallet, spesielt med modellene Valiant og Duster, men merket kom aldri helt over Chryslers økonomiske problemer på slutten av 70-tallet.
DaimlerChrysler la ned merket i 2001.  Et par av modellene fortsatte å bli levert som Chrysler.
Kapselapparat

Et kapselapparat er et apparat til bruk i farmasien for laging av kapsler. Kapsler inneholder faste legemidler i dosert mengde. Kapsler finnes i to hovedtyper.

Oblatkapsler

Oblatkapsler, også kalt capsulae amylaceae, ble brukt før gelatinkapsler kom. 
Oblatkapsler ble laget av hvetestivelse og består av to deler som passer inn i hverandre. De var runde med flat bunn med en fordypning på midten. Avmålt legemiddel fylles i den minste av kapseldelene. De største delen plasseres som et lokk oppå. Kapselen skal dyppes i vann før den svelges. Sevciks kapselapparat ble brukt til å fremstille oblatkapsler.

Gelatinkapsler

Gelatinkapsler er laget av gelatin og finnes i to varianter, faste og myke. Grunnmassen består av gelatin, glycerin, vann og inntil 1 promille benzosyre eller natriumbenzoat som konserveringsmiddel. Utelates glycerinen, fås masse for harde kapsler. Fremstilling av gelatinkapsler foregår enten ved dypping eller ved pressing. Den siste anvendes industrielt.
Kapslene inneholder legemidler i dosert mengde. De består av to rør lukket i den ene enden, det ene røret skal skyves inn i det andre. Avmålt legemiddel fylles i den minste av kapseldelene. Små mengder virkestoff må fordeles i melkesukker e.l. til et nødvendig volum som akkurat passer i de underste delene. Den største delen av kapslene plasseres som et lokk oppå. De vanlige kapselapparatene på apotek har plass til 100 kapsler.
Jules Barbey d'Aurevilly

Bakgrunn

Jules Barbey d’Aurevilly ble født på alle sjelers dag, 2. november, i 1808 og var eldst av tre søsken. Han vokste opp i området mellom Saint-Sauveur og Valognes i Normandie, og området er bakteppe i flere av hans romaner. Han brøt tidlig med familien og sin katolske tro, men fant tilbake til den senere i livet.

Forfatterskap

Revolusjonskrigenes herjinger preger hans forfatterskap, hvor han forsøker å gi den tapende siden, rojalistene og den katolske kirke, et ansikt.
Barbey d'Aurevilly var også kjent som en dandy (en spradebasse eller laps) som hadde tatt til seg en aristokratisk holdning og stil, og ga hentydninger om en hemmelighetsfull fortid, men hans bakgrunn var den provinsielle borgerlige lavadelen og hans ungdomsår var relativ begivenhetsløs. Hans «dandyisme» definerte han i essayet Du Dandysme et de Georges Brummel, og mange av hans litterære skikkelser bærer de samme trekkene.
Etter romanen Une vieille (1851) planla Barbey d'Aurevilly å utgi en større romansyklus i Walter Scotts stil, om nedre Normandies folk mot bakgrunn av chouanfeidene: L'Ensorcélée (1854) og Chevalier des Touches (1864). Noen fortsettelse kom imidlertid ikke.
Barbey d'Aurevilly var elsket av fin de siècle-dekadente, og han forble et eksempel på de ytterliggående fra senromantikken. Han hevdet ekstreme katolske synspunkter, men sett fra et katolsk ståsted skrev han likevel om vågale emner, en selvmotsigelse som var mer forstyrrende for engelske lesere enn for franskmennene selv.
Norsk fotball 1992

Avdeling 1

Kilde: fotball.no

Avdeling 2

Kilde: fotball.no
Pizzeria

Pizzeria er et etablissement som selger eller serverer pizza. Spesielt i Italia finnes det mange. Pizza som serveres der er ofte annerledes enn i Nord-Europa og andre deler av verden. Den vanligste formen for pizza blir ofte assosiert med det som kalles deep pan pizza.
I Italia skilles det på typer av pizzeria; de som opptrer som restaurant og har en egen bakemester, de som opptrer i take away-segmentet og de som leverer hjemme hos de som bestiller. I Norge er det vanlig at pizzeriaer opptrer i flere segmenter.
Av norske kjeder av pizzarestauranter kan nevnes Dolly Dimple's, Pizzabakeren og Peppes Pizza. Internasjonale er blant annet Pizza Hut.
Launchpad

Kritikk

Launchpad har blitt kritisert for å være hypokritisk av noen medlemmer av fri programvare samholdet, for at det ikke er tilgjengelig under en fri lisens, slik som GNU GPL, til tross for hensikten til siden. Utviklerne har uttalt at de har som mål å slippe den under en fri programvarelisen etterhvert, men at det kan være at det kommer til å ta år. Mark Shuttleworth svarte personlig på denne kritikken at Launchpad behøver betalte programmerere for å fortsette utviklingen av Launchpad-plattformen, og at det ikke ville være noe poeng i å utvikle flere versjoner av Launchpad på grunn av sannsynligheten for at avstikkere kan bli inkompatible med originalen.

Konvertering til fri programvare

9. juli 2007, annonserte Canonical Ltd utgivelsen av Storm under LGPL versjon 2.1.  Storm, er den første komponenten av Launchpad som frigis, og brukes til kartlegging av objekt-relasjoner for å forenkle utviklingen av applikasjoner som støtter seg på databaser Python.

Navneopprinnelse

Launchpad er oppkalt etter utskytsrampen til en romferje. Nettsiden Launchpad er selve grunnfundamentet eller utspringet til Ubuntu, dens logo er et ikon av en romferje og Mark Shuttleworth har bakgrunn som kosmonaut.
Bjørnholtveien

Bjørnholtveien er en vei i Jondalen i Kongsberg kommune. Den går fra fylkesvei 37 ved Jondalen skole (og like ved Jondalen kirke) frem til Bromyr. Veien har navn etter gården Bjørnholt som ligger i området. Etymologien bak navnet er et holt (en liten skog) med bjørn. Veien fikk dette navnet i 2004.
William Byrd

William Byrd (født mellom 1534 og 1543, død 4. juli 1623) var en av de mest sentrale engelske komponistene i renessansen.

Bakgrunn

Han vokste opp som katolikk under de store skiftningene i den engelske kirken, og dette satte selvsagt sitt preg på komponisten. Vår kjennskap til hans yngre leveår er svært dårlig, og det eneste vi kan anta er at han kan ha virket som korgutt enten i Westminster Abbey eller ved Det Kongelige Kapellet i London.
Rune Støstad

Bakgrunn

Støstad er utdannet journalist fra journalistutdanningen i ved Høgskulen i Volda og er master i faget kommunikasjon og ledelse fra Handelshøyskolen BI i Oslo. Før han tiltrådte som ordfører i Nord-Fron hadde han lederstillinger blant annet i NRK, Eidsiva Energi, Nord-Fron kommune og Lillehammer og Gudbrandsdal Kunnskapspark.
Christina Undhjem

Karriere

I 1995 var hun én av finalistene i den norske talentkonkurransen Med blikket mot stjernene, hvor hun etterlignet Whitney Houston. Året etter deltok hun i den internasjonale finalen European Soundmix Show i Nederland, hvor hun kom på en delt annenplass.
Etter å ha flyttet til Danmark i 1995, gikk hun på Den Rytmiske Højskole i Vig, hvor hun møtte Lars H. Jensen og Martin M. Larsson. De tre startet popgruppa You Know Who, hvor Undhjem ble vokalist. Gruppa fikk platekontrakt med Universal. Gruppas selvtitulerte debutalbum fra 1997 solgte 48 000 eksemplarer i Danmark, og hadde hits med singler som «Good & Evil» og «Guantanamera». Deretter solodebuterede hun med albumet Watching You i 1998, produsert av blant annet Cutfather & Joe og de tidligere bandmedlemmer fra You Know Who. Albumet solgte 25.000 eksemplarer.
I 1998 sang Undhjem på julesinglen «Let Love Be Love» med Juice, S.O.A.P. og Remee.
Sammen med venninnene Engelina og Ida Corr (som Undhjem tidligere sang med i duoen Sister) var hun med i gruppa Sha Li Mar, som sto for den musikalske underholdningen i TV 2-programmet Venner for livet, som sendt hver fredag. I 2002 ga de ut et album med coverversjoner av bl.a. Madonna, David Bowie, Bee Gees og Rod Stewart, og dro på turné. Samme år sang hun på DJ Aligator-singlen «Dreams» fra albummet The Sound of Scandinavia.
Undhjem bidro med vokal til popduoen Nik & Jayss to store hits fra henholdsvis 2004 og 2005, «En dag tilbake» og «Kan du høre henne synge». I 2004 var hun også med å skrive Popstars-vinneren Maria Lucias hit «Taking Back My Heart».
Hun har vært med i det norske Melodi Grand Prix to ganger. I 2006 med sangen «My Dream», og i 2007 med «Here». I 2009 deltok hun i Dansk Melodi Grand Prix med sangen «Underneath My Skin», som ble skrevet av Mads Haugaard og Bryan Rice.
Undhjem er tilknyttet det københavnske publishingfirma Good Songs Publishing.
Matthew Bennett

Familie

Han er gift med skuespillerinnen Brittaney Edgell, som er best kjent for hennes roller i serier som Highlander, Forever Knight og Earth: Final Conflict. Paret bor i Vancouver, men Matthew arbeider også i Toronto.

Teater og film

20 år gammel flyttet han til Vancouver for å forsøke en skuespiller-karriere. Han studerte ved en teaterskole i to år, og etter det spilte han i tv-serier som The X-Files og The Commish og filmer som A Killer Among Friends, Anything for Love og Relentless: Mind of a Killer. 
Matthew er best kjent for sin rolle som "Detective Len Harper" i det canadiske politi-dramaet Cold Squad, der han bl.a spiller sammen med Tahmoh Penikett og Michael Hogan (som han senere spilte sammen med i Battlestar Galactica). Etter det har han spilt rollen som "Lieutenant James Calley" i serien Total Recall 2070 og filmen fra 1998 med samme navn. Han har også spilt i flere andre tv-serier som Stargate SG-1, The Peacemakers, Da Vinci's Inquest, Criminal Minds og At the Hotel.

Battlestar Galactica

I 2003 ble tv-serien fra 1970-tallet, Battlestar Galactica brakt tilbake til live, selv om det i første omgang var i form av en tre timer lang miniserie. Bennett spilte rollen som «Aaron Doral»/«Cylon nr 5». Miniserien ble etter hvert en pilot for den nye science fiction-serien Battlestar Galactica, som kom til å vare i fire sesonger. Bennetts rollefigurer dukker opp gjennom alle fire. Battlestar Galactica ble filmet for det meste i Vancouver, Canada.
Solberg skole (Asker)

Historie

Dikemarkområdet fikk fast skole i 1864. Skolen fikk navnet Solberg etter gården Solberg Østre som tomten var skilt fra. Det ble innført 27 ukers obligatorisk skole og 13 uker frivillig undervisning. Den første læreren var Hans Haagensen Hellerud. Gratis skolemateriell til elevene ble innført i 1914/15. Dette kostet kommunen 1 krone og 50 øre per elev per år.
Mangel på mat og skotøy var ofte grunnen til at elever var borte fra skolen. Når det var grunnen, ble fattigstyret koblet inn. Foreldrene kunne trues med mulkt (bot), subsidiært fengsel, hvis barna var borte uten gyldig grunn. Ofte kunne elevene bli sittende våte hele dagen etter å ha vasset i dyp snø på vei til skolen. Skoleveien var ikke alltid trygg. Vi vet at det er blitt skutt gaupe to ganger i 1891 ved skoleveien.
I 1917 fikk Solberg skole et nybygg, det som nå inneholder administrasjonens kontorer og lærernes arbeidsrom. Midtbygget kom i 1939. Gymsalen og sløydsal kom rundt 1940, begge tegnet av en ”innfødt” arkitekt, Victor Schaulund. I 1974 stod den siste bygget ferdig. Skolen fikk idrettsplass i 1986/87, og en opprusting av utearealet ble foretatt.
1988 ble den eldste skolebygningen, gamleskolen fra 1864, skilt ut og solgt.
I 1995 ble gym-bygget påbygd slik at skolen fikk utvidet sitt romareal med heimkunnskapsrom og to garderober. 
I 2003 ble skolebygget fra 1974 revet og ny moderne skolebygg for elevene bygget. Uteområdet ble også oppgradert og er i dag meget bra.
Skolen har i dag rundt 100-110 elever fordelt på 7 trinn.
Tidligere sognet alle elevene fra Engelsrud, Dikemark, Solberg og ned til Skjellestad-området til skolen. Etter bygging av Vardåsen skole (Asker) forsvant imidlertid elevene fra Engelsrud.
Rode

Flatemål

En rode tilsvarte 1/100 mål eller 100 kvadratfot. Størrelsen varierte således med fotens lengde. Da metersystemet ble innført i Norge ble en rode lik 9,8439062 kvadratmeter.

Lengdemål

Som lengdemål tilsvarte en rode opprinnelig 5 alen, og har således variert fra 2,765-3,163 meter (avhengig av hva alnet ble regnet som). Da metersystemet ble innført i Norge ble en rode lik 3,1375 meter (tilsvarende 10 fot à 0,31375 m) .
Maysville

Maysville er en by og fylkessete i Mason County, Kentucky, USA. I 2000 var befolkningen på 8 993 personer.
Hanekamp

Historie

I India og Hellas foregikk det oppdrett og avl av kamphøns lenge før raseavlen ble populært. Da Julius Cæsar invaderte England i 54 f.Kr. slo hanekampene ann som underholdning også der. Til og med engelske prinser og indiske rajaer konkurrerte. Fornøyelse og veddemål var det primære, og det kunne være store penger å tjene på premier eller salg av veltrente haner.

Utseende

Felles for kamphønsene er at de har høyreist holdning og en muskuløs og kraftig kropp, med forholdsvis lite hode. De har liten eller ingen kam. Indiske kamphøns, Asil og moderne engelske kamphøns er eksempler på kamphønsraser.